b'\n_START_ARTICLE_\nLom (mineralogija)\n_START_PARAGRAPH_\nLom je razpad minerala v nepravilne oblike, ki niso o\xc4\x8ditno povezane z njegovo notranjo strukturo. Lomi so po obliki in teksturi povr\xc5\xa1ine preloma lahko neravni, \xc5\xa1koljkasti, iverasti, ravni in vlaknati, po otipu pa gladki in hrapavi. Lom je zna\xc4\x8dilna lastnost minerala in se zato uporablja za njegovo identifikacijo._NEWLINE_Lom se od razkolnosti razlikuje po tem, da mineral pri razkolu po\xc4\x8di po razkolnih ploskvah kristalne strukture, pri lomu pa je razpad bolj splo\xc5\xa1en. Lom imajo vsi minerali, vendar ga je pri izrazito razkolnih mineralih te\xc5\xbeko prepoznati.\n_START_SECTION_\n\xc5\xa0koljkasti lom\n_START_PARAGRAPH_\n\xc5\xa0koljkasti lom je ukrivljen lom z zna\xc4\x8dilnim vzorcem, ki je podoben koncentri\xc4\x8dnim grebenom \xc5\xa1kolj\xc4\x8dne lupine. Tak\xc5\xa1en lom je pogost pri amorfnih in fino granuliranih mineralih kot so kremen, opal in obsidijan, pojavlja pa se tudi pri kristalini\xc4\x8dnih mineralih, na primer pri kameni streli. \xc5\xa0koljkastemu lomu je podoben pol\xc5\xa1koljkasti lom, ki je manj ukrivljen.\n_START_SECTION_\nZemljasti lom\n_START_PARAGRAPH_\nZemljasti ali prsteni lom je podoben sve\xc5\xbee odlomljeni grudi zemlje. Pogost je pri relativno mehkih mineralih s \xc5\xa1ibkimi notranjimi vezmi.\n_START_SECTION_\nRazsekani lom\n_START_PARAGRAPH_\nRazsekani lom je pogosto neraven, nazob\xc4\x8dan in koni\xc4\x8dast. Do tak\xc5\xa1nega loma pride pri trganju kovin in je pogost pri samorodnih kovinah, na primer pri bakru in srebru.\n_START_SECTION_\nIverasti lom\n_START_PARAGRAPH_\nIverasti lom ima ostre iztegnjene konice. Pojavlja se predvsem pri vlaknatih mineralih, na primer pri hrizotilu, lahko pa tudi pri nevlaknastim minerali, na primer pri cianitu.\n_START_SECTION_\nNeravni lom\n_START_PARAGRAPH_\nNeravni lom je pogost pri velikem \xc5\xa1tevilu mineralov, na primer pri arzenopiritu, piritu in magnetit.'